Micsinai Dominik

**AGYVIHARZÁS**

egyfelvonásos

FIÚ *(húszas éveiben)*

NŐ

MÁSIK FIÚ

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Szoba, középen egy ágy, mellette egy szék. A szék az ágy felé néz. Az ágyon nő ül, telefonál. A széken fiú ül csészét fogva, maga elé mered. Kínos, hosszú másodpercek.*

*Teakorty.*

NŐ Soha nem fogják fölvenni.

*Csend.*

NŐ Jó napot kívánok, Gál Katalin vagyok, és azt szeretném bejelenteni, hogy nem működik az egyik tévébox…

*Írást imitálva kéri a fiút, hogy adjon neki tollat és papírt.*

NŐ 1-0-3-0-0-3-1… nem, ebben nincs kártya… hogy az aljában?

*Ketten szaladnak és emelik a tv-boxot. A nő a kártya kihúzását imitálja.*

NŐ Igen, kint van.

*Nő elmegy írni.*

NŐ Most ezt még egyszer, legyen szíves… jó, köszönöm. Rendben. Viszonthallásra. (*leteszi a telefont*) Ne lenne olyan gyökér hangod!

FIÚ Na?

NŐ Azt mondta, most ne kapcsold ki egy órán át, küldi rá a jelet. De lehet, hogy korábban helyrejön.

FIÚ Küldi nekem az energiát?

NŐ Igen. Nincs mit. (*magának*) Nagy az Isten állatkertje! (*el*)

FIÚ Bizony bizony.

*Hosszú csend. Dúdolni kezd az „Erdő mellett estvéledtem” dallamára.*

*Az órájára néz. Vár.*

FIÚ Sosem lesz vége… Már itt állok legalább 30 másodperce és semmi… Komolyan mondom, ez a bezártság teljesen tönkretesz. Több időm van saját magamra és a gondolataimra. Egy ilyen időszakban az ember nem tehet mást, mint szembenéz önmagával és próbál nem idegosztályra kerülni. Újra átélem a tinédzserkoromat, egyszer szerelmes vagyok, másszor pedig dühösen járkálok körbe a szobámban, mert hát ugye nem tudok máshová menni.

*Leül. Iszik.*

FIÚ Tegnap itt járt Gizi. Azt mondta, hogy „ez az egész járvány már a Bibliában meg van írva. A prófécia arról szól, hogy kárhozatra jutnak azok, akik károsak a Földnek. Legfőképp a buzik.” Édesanyám ilyenkor mindig rákontráz az örökbecsű mondatával: „ már rég megmondtam, hogy ez a világ megérett a pusztulásra!” Én ilyenkor szoktam eltűnni a látómezőről. A véleményemet ilyenkor mindig megtartom. A másképp gondolkodónak ilyen helyzetben nincs sok ereje. Pláne, ha a két női energiaforrás összeadódik és mint egy örökké zuhanó macska, hátára ragasztott szilvalekváros kenyérrel örök mozgásba lendül és a két fél addig erősíti egymást, míg végtelen energiát nem kapunk. Gizi még emellett a Facebookon osztja tovább az észt (magyarosan: eszet), azt a cikket teszi közzé, mely egy mindentudó spiritiszta vallomásáról szól, hogy most elviszi a fél világot a vírus, majd július elsején kezd feloldódni ez a nagy sötét köd, mely az emberiségre borult. Az Élet haragja… Abszurd. Szerintem az Élet a legtöbb esetben maga sem tudja, hogy mit akar. Sokszor gondolom azt, hogy az élet egy kedves, pirospozsgás valaki, aki megkínál a süteményéből, majd mikor éppen nagyot harapnál a boldogság-süteménybe, az „Élet”-nek nevezett valami sípcsonton rúg. Meg a süteményedet is elveszi.

Bocsánat, sokszor ismételtem a sütemény és az élet szót. Pedig az iskolában megtanulta mindenki, hogy ha két egymást követő mondatban használod ugyanazt a kifejezést, akkor a tanár piros tollal vastagon aláhúzza, majd te észreveheted, mekkora hibát vétettél. És ha a süteményre nincs jó szinonima? Ha nekem éppen, ott és akkor nem jutott eszembe egy másik szó, ami ugyanazt jelenti? Olyan szavak is léteznek, amelyre nincs más, vagy valahol az érzékszerveinken nem érzékelhető területen vannak. Ilyen szó például annak a területnek a neve, amely fűvel borított és a járdaszegély és a járda között van? … Ugye? Néha én is szoktam gondolkodni és elkalandozni. Mostanában egyre többet.

Visszatérve: arra sincsen kifejezés, hogy miért kell az embernek márciusban otthagyni az iskolát, költözni haza, és egyik pillanatról a másikra osztani be a saját idejét úgy, hogy jusson elég a tanulmányaira, a családjára, a barátaira (szerencsésebbeknek vannak), magára, ne pihenjen túl sokat, de ne bolonduljon bele a teendőkbe. „Légy felelős magadért!”

*Teakorty. Csend.*

FIÚ Felelősség. Szerteszét koptatott örökzöld közhely. Tizenévesen megtanulod ezt a szót, majd életed végéig hordozhatod magaddal, mint egy keresztet. Felelős vagy embertársaidért, a hazádért, a családodért, magadért. Néhányan úgy oldják meg, hogy valamiért nem vállalják azt a felelősséget, melyre szótlan esküt tettek akkor, amikor felnőtté lettek. Például, ha felgyújtottam a függönyt a munkahelyemen, mert éppen egy cigarettát füstöltem el az ablakban – amit egyébként tilos –, akkor mondhatom azt, hogy „hát én ott sem voltam!” Mondhatom, de a kamera tudja. A főnököm is. A kollégáim is, akik ezt az alkalmat fel tudják használni arra, hogy saját felelősség-nemvállalásukat mosdassák. Nem mintha tudnék erről bármit is, hisz nem volt még igazi munkahelyem.

Miért olyan nagy dolog felnőttnek lenni? Hogy tűzoltó, hercegnő, katona, vadakat terelő juhász akar lenni, mindegy most mi, de ezeket összeköti egy dolog – a felnőtté válás. Hát megsúgom nektek: felnőttnek lenni nem Cukorország!

Nemrég ismerkedős játékban kellett részt vennem, ahol el kellett mesélni a mellettünk ülőnek, hogy ha lenne egy időgépünk, akkor hova utaznánk? (Nem rossz feladat, tudna ez kínosabb is lenni.) Én nagyon fantáziátlanul a 19. század végére mennék, ahol megnézhetném az akkori életet. Igaz, nagyon szimpatikus volt mindig is a „boldog békeidők” romantikája. De a társam igazán meglepett: ő nem menne túl messzire, csupán 5-6 évet menne vissza az időben, fiatalabb korába, amikor még boldog volt.

Hogy miért nem nekem jutott ez eszembe? Annyira igaza van, én pedig elpuskáztam az egyetlen lehetőségemet, hogy valami tényleg jót mondjak. Tegyük hozzá, hogy 20 évesen 5-6 év elég lenne. De ha a tendencia így folytatódik, akkor 40 évesen is csak ugyanoda, 14 éves korunkba utaznánk. (Talán jobb lenne csak a magam nevében beszélni, de minek?) Mert később nem lesz olyan boldog időszak az életünkben, amelyért érdemes lenne visszamenni. Illetve akkor is pár évet ugranánk vissza, mert úgy érezzük, hogy fiatalabbak voltunk, kevesebb gonddal. 40 évesen is lehet szép a 35. 70 esztendősen pláne.

*Teakorty*.

FIÚ Hallottam egy történetet Mátyás királyról. Nem olyan, mint a többi, de érdekes.

Egyszer, mikor Mátyás megunta az udvari létet, mivel nagyon nyomasztották az ország ügyei, szegény juhászlegénynek öltözve elindult világot látni, elterelni a gondolatait. Egy ködös reggelen szembe jött vele egy kocsi az úton. Már majdnem összeütköztek, amikor a kocsihajtó nagy nehezen megállította a lovakat. Kiszállt egy nagydarab férfi, aki szitkozódásra nyitotta volna a száját, de benne maradt a szó. Annyira ismerős volt neki a szegénylegény, mégsem tudta megmondani, kire hasonlít. Szó-szót követett, amiből szegény juhász-Mátyás megtudta, hogy a megyei szolgabíróval áll szemben, aki éppen a vasárnapi vásárra tartott. A kocsi ajtaja nem sokkal később kinyílt és egy gyönyörű leány szállt ki belőle. Ha létezik szerelem első látásra, akkor ez az volt, hiszen Mátyás azonnal belehabarodott a szolgabíró lányába, és ő is belé. Négyen mentek tovább a vásárra. A két ifjú pillantásaiból az idősödő úr semmit nem vett észre, elvakította az, hogy meg akarta tudni, kire hasonlít a juhászlegény.

A kocsi a város közepére, a piactérre hajtott, ott pedig a három utazó elindult körülnézni. Mikor a szolgabíró fizetett az egyik kofánál, rápillantott a kezében lévő érmére, melyen a király nevét olvasva rájött, honnan volt neki annyira ismerős az ifjú. Történeteket pedig hallott arról, hogy álruhában hogy szolgáltatott igazságot ezelőtt. Nagyon megörült, de úgy gondolta, hogy csak nem szól a nagy leleplezésről. A két fiatal végül megházasodott, összekötötték életüket, bár furcsállták mindenfelé, hogy egy ekkora úr, mint a szolgabíró, hogy adhatja a leányát egy szegény senkihez. Az apa azonban nem lehetett boldog, hiszen a juhász nem akarta felfedni magát. Folyamatosan bántotta a gondolat, hogy miért nem lehet ő már az ország nádora, a legnagyobb nemes, aki a király apósa – nem mellesleg. De azon is töprengett, hogy vajon téves volt a találata és mégis egy szegény paraszthoz adta az ő egyetlen gyermekét?

Mátyás boldogan élt a feleségével, nagyjából 3 napig. Az apa ugyanis nem engedte kimenni a házából vejét, és a lányát is meggyőzte, hogy legyen minél gonoszabb férjével, hiszen valamit titkol előle. (A lányt amúgy sem kellett sokat biztatni, mivel ő is csak kívülről volt kellemes teremtés.) Hetekig tartották bezárva, tudták, hogy egy ember könnyen megtörik, ha a szabadságát elveszik. Kapcsolata nem volt a külvilággal, csupán a beszögelt ablakon nézhetett ki. Ahol tudták, megkeserítették az életét. Mátyás nem tudta, mitévő legyen, a józan eszét is elvesztette odabent. A legrosszabb az volt, hogy miértjét nem értette a helyzetnek. Eleinte átértékelte saját, addigi tetteit, vajon mit követett el azért, hogy most ez történt vele. Aztán terveket szőtt, álmokat, hogy mit fog tenni, ha egyszer szabadul. Végül bomlani kezdett az elméje és nem tudta, hogy sötétedik-e az ég, vagy csak a feje fölött vannak fekete felhők.

Azok a felhők valósággá váltak. Egy nap hatalmas szél támadt. Pusztító vihar közeledett, amely úgy bánt el a mozdítható dolgokkal, ahogyan csak akart. Mintha Isten küldte volna a csapást a házra, melyben fogva tartottak egy embert, aki átértékelte egész addigi létezését. Egy faág repült be az ablakon, szabad utat nyitva kifelé. A meggyötört Mátyás feleszmélt, ahogy a szél az arcába fújt. Felkelt, magára, terített egy takarót, kilépett az ablakon, a kapuhoz sietett. Ahogy haladt felé, a nagy, fekete vaskapu kitárult előtte, szegény Mátyás pedig örökre otthagyta szenvedésének színhelyét, mely hatalmas robajjal dőlt össze háta mögött.

A viharban egészen Budáig szaladt, ahol a kapuőrök alig akarták beengedni az arcban is megváltozott királyt. Mikor aztán sikerült bejutnia, napokon át gyógyult régi, megszokott környezetében, a szobáját sem hagyta el jódarabig. Többé nem akart elmenekülni élete és saját maga elől. Bár elméje helyrejött, ő maga sosem lett ugyanaz, mint előtte volt.

Érdekes történet, nem?

*Teakorty.*

*Megszólal a telefon.*

FIÚ Szia. Mizu?

MÁSIK FIÚ Szia. Á nem sok.

FIÚ Az jó.

MÁSIK FIÚ Ja.

*Csend*.

FIÚ És mit csinálsz otthon?

MÁSIK FIÚ Nem sok mindent. Néha elmegyek enni, de különben csak fekszem. Te?

FIÚ Annyi dolgom lenne, hogy nem tudom, hol kezdjek neki. Meg hát számon tartani sem könnyű, hogy éppen melyik tanár, mit kér, mikorra és azt hova töltsem fel.

MÁSIK FIÚ Furcsa dolgok izgatnak téged.

FIÚ A lényegre tapintottál. (*eltartja fülétől a telefont, kifelé*) Minek hív fel, ha semmi mondanivalója?

MÁSIK FIÚ Hogy meg ne bolondulj.

FIÚ Nem tudtam, hogy hallod… Különben is, csak hangosan gondolkoztam.

MÁSIK FIÚ Te beszélgetsz magaddal?

FIÚ Igen. Neked is kéne.

Peti, egy barátom. Jó, hogy van. Annak idején még általánosban ismertem meg. Elég furcsán tud nevetni. Valamiért megpróbálja elfojtani a röhögést és olyan lesz, mintha sírna. Vidám figura, sokat nevettünk együtt is, bár mostanában a semmivel is az idegeimre tud menni. Emlékszem, egyszer elkezdtünk rajzórán mászni a tanár asztala előtt, hogy kimenjünk. Természetesen észrevett minket a fickó. „Ha nem fejezik be, akkor egy súlyos tárggyal fogom megrongálni magukat!” – figyelmeztetett Majládi tanár úr, miközben fenyegetően az én szemeim közé nézett, kopott, régi foteljéből. Egy ilyen szorongatott helyzetben mit lehet mondani?

„Ugyan már, itt mindenki unja az egészet, különben is eleget dolgoztunk ezen a kiselőadáson, egy kis szünetet megengedhetünk magunknak!” – szóltam vissza. A mindenkinél be akartam fejezni a mondatot, hiszen pontosan tudtam, hogy nem lesz jó vége. De a pokol kapuján belépve nincs visszaút. Ilyen helyzetekben képes vagyok aljas módon gúnyos lenni, rajtam így jön ki a düh. A mondatom után csak egy elvörösödő idős férfi arca nézett vissza rám. Petivel már nem foglalkozott. Egyébként Majládi mindig megállította az előadást tartókat, hogy a saját véleményével egészítse ki, így a legtöbbször a végtelenbe nyúlt egy-egy megszólalás. Az én türelmem is véges, na.

Mit is hittem? Az egy dolog, hogy ha rajta van a szemüveg, akkor csak a papírt látja maga előtt és távolra nézve csak foltokat lát. Attól még észrevette a fekete és kék színű, padlón csúszó testeket. Ráadásul a sport sosem volt egyikünk erőssége sem, enni jobban szerettünk, mint futni.

Majládi reakciója is jogos volt. 2 éve volt a nyugdíjig, „miért hozzák szegény szerencsétlen rajztanárt Kelet-Közép-Európában ilyen helyzetbe 60 évesen?” Szerencsére üvölteni nem felejtett el ennyi év alatt. Eddig csak fenyegetőzött azzal, hogy súlyos tárggyal próbálja helyre tenni csontozatunkat az általa elképzelt és helyesnek vélt módon. Vagy eddig csak nevettünk azon, hogy egy éles tárggyal fog minket fogyasztható méretűre vágni. Persze, hogy tovább cibáltuk az oroszlán bajszát. És ott volt a baj. Ez kellett, mi választottuk.

Majládi tanár úr feje egyre csak nőtt. Lassan felemelkedett a fotelből, ami vészjóslóan megreccsent alatta. Nem forgolódott jobbra-balra, egyenesen előre meredt. Kicsit amúgy mindig jobb oldalra fordult a testével, mivel nemzetiérzelmű. Két határozott lépést tett előre, majd felemelte a mutatóujját egyenesen nekem szegezve.

Aznap megéreztem, milyen a Halállal szembenézni, Majládi tanár úr egy kaszával a kezében, lepellel a hátán teljesen úgy nézne ki. Abban a pillanatban nem is fogtam fel az egészet. Mint amikor az ember először lesz szerelmes életében. Nem tudja, hogy mi történik vele, először tiltakozik, majd átadja magát az érzés gyönyörének. Érzi, ahogy egy szentimentális pillanatban elkezd hozzá közeledni a másik. Már majdnem megérintik egymást. A vele szemben álló lényről ebben a helyzetben kiderül, hogy valójában természetfeletti, és ahogy érzelmes beszélgetést kezdeményeznek, érzik egymás leheletét. Olyan közel, mint még soha senki azelőtt. Majd az intim pillanat után eltávolodnak egymástól, így még jobban szemügyre vehetitek a másikat, hiszen a világ teljesen más volt néhány másodperccel ezelőtt.

Majládi tanár úr 2 percig üvöltött az arcomba. Csak óra után mesélték el a többiek, hogy mi volt. Peti bocsánatot kért, de nevettünk egyet, én rendesen, ő úgy, mintha sírna. A rajzórai esemény közben nem tudtam figyelni. A gondolataim máshol jártak, talán Amerikában, ahol távol az iskolától, Majládi tanár úrtól, nem kellett volna azzal foglalkoznom, hogy a kiabálás közben felém ugráló nyálcseppeket, hogyan törlöm le magamról utolsó, megmaradt, tiszta zsebkendőmmel.

Amit Peti otthon csinál, az az abszolút lustaság. Nem mintha én többet tennék, de… A relatív semmittevés ezzel ellentétben az, amikor nem sürgetnek fontos feladatok, teendők, csak apróságok, és te ráérsz, emiatt pedig megnézel egy filmet vagy elfekszel az ágyon. Na ez az az állapot, amit soha nem fogunk elérni. Néha egészen elábrándozom azon, hogy mi lenne akkor, ha nem lenne határidőre elvégzendő feladat. Elvesznénk. Ha abszolút nem teszel semmit, akkor, barátom, tiéd egy elpocsékolt élet.

MÁSIK FIÚ Bár a vírusnak vége lehetne. A családomat egyre nehezebben viselem. És persze a barátnőm is folyton nyaggat, hogy nem töltök vele elég időt. Hogyan tudnék vele lenni, ha egyszer mindenkinek otthon kell maradnia? Hülye… mármint nem ő, hanem a helyzet. Képtelen vagyok megértő lenni már. Apám folyamatosan fekszik. Tudod, építkezésekre hord építőanyagot, aztán most nincs munkája, az építőiparban is leálltak. Mondta, hogy úgysem volt vagy 20 éve szabadságon. És most elkezdett egy új játékot játszani. Tudod mit csinál? Kamionnal szállít Európában. Anyám pedig ki nem állhatja, hogy nem csinál semmit. Ennek is én iszom meg a levét. Eddig nem kellett egész nap együtt lenniük és eddig nagyon jól megvoltak. Csak most kiütköznek a hibák, és nem tudom én mit tehetnék, mert láthatóan mindketten tőlem várják a megoldást. Ja. Na, mindegy… Bocs, most le kell tennem. Szia.

*Teakorty. Csend.*

FIÚ Ha már család: nemrég gondoltam, hogy rég nem látott édesapámmal megosztom az érzéseim és áthívtam hozzánk, hogy pumpáljuk fel a biciklim kerekeit. Jön a tavasz, ideje újra formába lendülni és hát olyan régen beszéltünk. Persze ez utóbbit csak magammal beszéltem meg. Felkészültem a kérdéssel, melyet gondosan megrágtam a találkozó előtt. „Érezted valaha úgy, hogy nem tudod, merre indulj tovább?” Igazán velős kérdés, nem? Mélynek kell lennie, elvégre a világot váltjuk meg ezzel a beszélgetésünkkel. Ő elmondja, hogy mit gondol, én pedig megnyugszom, hogy most aztán tudom, merre kell mennem, nincs hiba az életemben, aztán az apa-fia kapcsolat egy csapásra megoldódik, hiszen végre beszéltünk az érzéseimről! Csak az ő gondolataival nem számoltam, ami azt eredményezte, hogy a nagy napon egy biciklipumpát találtam az ajtó előtt, ezzel a láthatatlan címkével: „Oldd meg egyedül.” Aztán este, mikor telefonon beszéltünk, megkérdezte, hogy valójában nem akartam-e pénzt kérni? Felnőttek. Aztán így számítson rájuk az ember.

Mondják, hogy egy gyermek életében mérföldkő az, amikor rájön arra, hogy a szülei ugyanolyan esendőek, mint bárki más. Ez nem probléma, hiszen előbb-utóbb mi is olyan esendő felnőttek leszünk, akárcsak ők, de ennek felismerése nem a legkellemesebb dolog.

Figyeljük, hogy a szerető anyai szív ezzel ellentétben hogyan nyugtat meg bennünket:

FIÚ Anya, gyere be kérlek!

*A nő jön.*

NŐ Igen?

FIÚ Van egy furcsa kérdésem. Te sosem érezted úgy korábban, hogy elvesztél, és nem tudod, merre indulj tovább?

NŐ Nem.

*Fájdalmas csend.*

NŐ Tudod, amikor leérettségiztem, az volt a nagy megnyugvás, hogy úgy gondoltam, utána nem kell tanulnom semmit. Aztán itt vagyok 55 évesen, és most is egy online kurzust csináltam meg. Annak idején fazekas szerettem volna lenni, de nem lehettem, mert az anyám megtiltotta, hogy messzebb menjek tanulni. De előtted még ott az élet, bármi lehet belőled! Csak egy kis remény legyen előtted, amit aztán fel tudsz használni a nagyobb álmaidhoz, ha éppen a padlón vagy.

FIÚ (*kifelé*) Igaza van. És remélni mindig is tudtam.

NŐ Hogy mondod?

FIÚ (*a nőhöz*) Semmi, semmi. (*kifelé*) A gondolataimat mégis hallja mindenki?

NŐ Mindig figyelj arra, hogy ne nézzenek úgy rád, mint egy kovászos uborkára. Ha valahol nem jó helyen vagy, azt tudni fogod. Bezzeg az apád…

FIÚ (*felkel*) Bezzeg az apám. Akkor ne beszélgessünk! (*kifelé*) Hogy utálom ezeket a kicsit sem váratlan fordulatokat.

*A nő elmegy.*

FIÚ Néha tényleg már csak magammal tudok társalogni. Utálatos helyzet, de jó oldala is van. Velem is kell találkozókat szerveznem, hogy megismerkedjünk. Ajánlom bárkinek, hogy hívja el magát egy beszélgetős estére. Jó tanács, hogy csak lassan kezdd a dolgot, jobb, ha érzed, hogy biztonságban vagy magaddal. Mondjuk kérdezd meg magadtól, hogy: „na, és milyen napod volt?” Aztán jöhetnek a keményebb témák. 10 dolog, amit nem tudtál magadról, 10 dolog, amit eddig nem mertél megkérdezni. A bezártság segíthet a találkozó sikerességén. Aztán szépen lassan rájössz magadra.

*Teakorty. Csend.*

*Idegesen dúdol az „Erdő mellett estvéledtem” dallamára.*

FIÚ Én ezt nem bírom. Engedjenek már ki! Megtanultuk a leckét, hadd menjünk ki az utcára, újra az idő részesei akarunk lenni! Idegesít a helyzet, a családom, még én is a saját idegeimre megyek. Hányszor megbántam ez idáig mindent! Persze, nem feltétlenül miattam van az egész, de mégis. Az ember általában szorongatott helyzetében imádkozik. Most is megesik, annak ellenére, hogy egyre kevesebben hisznek. A legszívesebben kimennék az utcára, szaladnék a széllel szemben, utaznék a világ végére. De nem lehet. Nem, ezerszer is! Az egy dolog, hogy a bezártság megváltoztat, de milyen áron?

Először: A világ van.

Másodszor: A világ azért van, hogy éljünk benne.

Harmadszor: A világ azért van, hogy szenvedjünk benne.

Negyedszer: Azért szenvedünk, hogy később jobb legyen, majd a túlvilágon.

Ötödször: Mi van, ha nincs túlvilág?

Hatodszor: Vannak, akik elviselhetőbbé teszik az ittlétet.

Hetedszer: És mi van, ha nincs olyan, aki ott van veled jóban és rosszban?

Nyolcadszor: És mi van, ha van valaki melletted, de meghasonul, emiatt már ő is csak problémát okoz?

Kilencedszer: Felelősség.

Tizedszer: Felelőtlenség

Tizenegyedszer: Felelős felelőtlenség az élet.

Tizenkettedszer: Reménykedjünk.

Tizenharmadszor: Bár sokszor reménytelennek tűnik, megéri ez az egész.

Tizennegyedszer: Most mondtam saját magamnak ellent.

Tizenötödször: Ellent mondani Istennek olyan, mintha megtagadnád a világot.

Tizenhatodszor: Ellent mondani Istennek olyan, mintha saját magadat tagadnád.

Tizenhetedszer: Érdekli-e Istent, az ellentmondásod?

Tizennyolcadszor: Sosem fogjuk megtudni. Hol érdekli, hol nem.

Tizenkilencedszer: Covid-19

Huszadszor: „vajon tudja-e az ember, hogy kicsoda?”

Huszonegyedszer: „vajon az embernek, ha nem tudja, hogy kicsoda, nem kötelessége önmagát keresni?”

Huszonkettedszer: „vajon nem könnyelműség-e, ha valaki merő feltevésekkel és találgatásokkal, megbízhatatlan módszerekkel találgat és nem kell-e gyakorlatilag, oknyomozó és rendszeres kutatómunkával igyekezni arra, hogy az ember önmagáról megtudja, kicsoda?”

Huszonharmadszor: „nem kell-e azonnal útnak indulni, mint a régi bölcsek tanították és addig nem nyugodni, amíg az ember önmagát megtalálja?”

Ó, feljebbvalóm, ó én Uramistenem! Nem imádkozom én, csak beszélgetek veled, mert te nagyon jó hallgatóság vagy. Különben is egy ilyen helyzetben biztos terhedre van a sok könyörgés. A fejem tele van tömve ezer és ezer gondolattal, te pedig teszel róla, hogy sose fogyjak ki belőle. Nem tudnál a rosszakból elvenni egy keveset? A világnak nincs szüksége még egy valakire, aki nem tud józanul gondolkodni. A szépnek, a motiváló gondolatoknak mindig van helye. Most mindannyiunknak van ideje magába nézni, és sokan fognak megdöbbenni vagy megzavarodni. Mintha eddig mindig kicsit saját magunk elől menekültünk volna a társadalomba, és lehet, hogy pont emiatt szaporodott el a rossz, biztosan nem a Te kezed munkája.

Kapitányom! Figyelj ránk ezentúl is, ha tudsz. És csak egy kevés… némi jót… nem tudnál idecsöppenteni?

*Kiissza a maradék teáját.*

FIÚ (*a tévére néz*) Na, végre! Visszajött a jel! Már úgysem bírtam magammal!

*Sötét*

2020